11. nedeľa C (16. jún 2013)   
**Gal 2:16, 19-21**Juraj Feník

***Vieme, že človek nie je ospravedlnený zo skutkov podľa zákona, ale iba skrze vieru v Ježiša Krista. Aj my sme uverili v Krista Ježiša, aby sme boli ospravedlnení z viery v Krista, a nie zo skutkov podľa zákona, lebo zo skutkov podľa zákona nebude ospravedlnený nijaký človek.***

***Veď ja som skrze zákon zomrel zákonu, aby som žil Bohu. S Kristom som pribitý na kríž.***

***Už nežijem ja, ale vo mne žije Kristus. Ale život, ktorý teraz žijem v tele, žijem vo viere v Božieho Syna, ktorý ma miluje a vydal seba samého za mňa. Nepohŕdam Božou milosťou. Lebo ak je spravodlivosť skrze zákon, potom Kristus nadarmo zomrel.***

Dnešná nedeľa nám prináša ďalšie čítanie z Listu Galaťanom a v ňom jeden z najosobnejších textov Pavla, v ktorom v úplne nečakaných výrazoch Pavol popisuje svoj vzťah ku Kristovi. Zároveň je to text nám dôverne známy. V celej tejto argumentácii chce Pavol vysvetliť úvodné zvláštne tvrdenie, že on zomrel Zákonu (a následne ním nie je viac viazaný, pretože Zákon nemá nad mŕtvymi moc). Zákonu zomrel tak, že bol ukrižovaný s Kristom. Následne—negatívne tvrdenie—Pavol nežije. A potom prichádza prekvapivé tvrdenie, pozitívne, že v ňom žije Kristus.

Hlavný dôsledok Pavlovho ukrižovania s Kristom je, že Pavol nežije (“žijem už nie ja”—doslovný preklad pôvodného textu). Pavlov spôsob vyjadrovania je paradoxný. Pavol v skutočnosti samozrejme žije, ale priznáva, že jeho Ja už nie je subjektom jeho života. Iná osoba prevzala toto miesto. Akoby Pavol zomrel aj sebe, nielen Zákonu. Namiesto Pavlovho Ja, v Pavlovi žije Kristus. Inak povedané, Kristus si ako sféru, priestor svojho života zvolil osobu Pavla.

Tvrdenie, že Kristus žije v Pavlovi, je v kontexte celej biblickej teológie mimoriadne silné. V Písme nájdeme tvrdenia o prítomnosti démona v človeku alebo vojdení prorockého ducha do človeka. Jánovo evanjelium obsahuje mnohé výroky hovoriace o prítomnosti Otca alebo Krista v človeku. Pavlov text sa však vymyká z rámca podobných textov, pretože pojednáva o osobe, Kristovi, ktorá žije v inej osobe, Pavlovi, do tak reálnej miery, že život Pavla je úplne pripísaný životu Krista. Akoby prvá osoba úplne nahradila druhú. Nikde inde v Písme nie je vzťah medzi dvoma osobami vyjadrený v takých silných termínoch. V Pavlovom živote došlo doslova k zámene životného subjektu: Pavlovo Ja prestalo existovať a jeho miesto kompletne prebral Kristus. Žijem už nie ja, ale vo mne žije Kristus. Možno k takejto zámene raz dôjde aj v našom živote. A snáď naše Já, Já, Já, jenom Já už nebude kaziť náš vlastný život.